钦定古今图书集成/理学汇编/经籍典/第138卷 > 《汉韩婴诗外传二》 > 《巧言五》
## 钦定古今图书集成/理学汇编/经籍典/第138卷 > 《汉韩婴诗外传二》 > 《巧言五》

齐桓公独以管仲谋伐莒而国人知之。桓公谓管仲
曰：“寡人独为仲父言，而国人知之，何也？”管仲曰：“意若
国中有圣人乎？今东郭牙安在？”桓公顾曰：“在此。”管仲
曰：“子有言乎？”东郭牙曰：“然。”管仲曰：“子何以知之？”曰：“臣
闻君子有三色，是以知之。”管仲曰：“何谓三色？”曰：欢忻
众说，钟鼓之色也；愁悴哀忧，衰绖之色也；猛厉充实，
“兵革之色也，是以知之。”管仲曰：“何以知其莒也？”对曰：
“君东面而指，口张而不掩，舌举而不下，是以知其莒
也。”桓公曰：“善。”东郭先生曰：“目者，心之符也；言者，行之
指也。夫知者之于人也，未尝求知而后能之也。观容
貌，察气志，定取舍，而人情毕矣。《诗》曰：‘他人有心，予忖
度之’。”